Title: Katalog propisa 2021
Subject: Pravni ekspert doo, Podgorica
Author: Sreten Scepanovic

Katalog propisa 2021

Prečišćeni tekst Pravilnika o bližim kriterijumima za kategorizaciju sportova obuhvata sljedeće propise:
1. Pravilnik o bližim kriterijumima za kategorizaciju sportova ("Službeni list Crne Gore", br. 069/18 od 25.10.2018),
2. Pravilnik o izmjeni i dopunama Pravilnika o bližim kriterijumima za kategorizaciju sportova ("Službeni list Crne Gore", br. 080/18 od 14.12.2018), u kojima je naznačen njihov dan stupanja na snagu.
PRAVILNIK
O BLIŽIM KRITERIJUMIMA ZA KATEGORIZACIJU SPORTOVA
("Službeni list Crne Gore", br. 069/18 od 25.10.2018, 080/18 od 14.12.2018)
Član 1
Ovim pravilnikom bliže se propisuju kriterijumi utvrđeni Zakonom o sportu (u daljem tekstu: Zakon) za kategorizaciju pojedinačnih i kolektivnih sportova u Crnoj Gori, koji su na programu Olimpijskih i Paraolimpijskih igara i sportova koji nijesu na programu Olimpijskih igara, ali su priznati od strane Međunarodnog olimpijskog komiteta (u daljem tekstu: MOK).
Član 2
Postignuti rezultati na međunarodnim sportskim takmičenjima u seniorskoj konkurenciji vrednuju se kroz uspjeh reprezentacije Crne Gore i sportske organizacije, na:
   - Olimpijskim igrama;
   - Paraolimpijskim igrama;
   - Svjetskom prvenstvu;
   - Evropskom prvenstvu;
   - Evropskim igrama;
   - Univerzijadi;
   - Mediteranskim igrama;
   - Igrama malih zemalja Evrope;
   - Svjetskim igrama;
   - Olimpijskim igrama mladih;
   - Svjetskim kupovima;
   - Evropskim kupovima;
   - finalnim turnirima svjetske lige;
   - finalnim turnirima evropskih klupskih takmičenja;
   - Balkanskim prvenstvima;
   - kriterijumskim i kvalifikacionim međunarodnim sportskim turnirima nacionalnih reprezentacija u sportu koji je na programu Olimpijskih igara; i
   - zimskom i ljetnjem Olimpijskom festivalu mladih Evrope.
Kategorizacijom pojedinačnih i kolektivnih sportova vrednuju se rezultati ostvareni u okviru međunarodnih sportskih organizacija koje priznaje MOK.
Postignuti rezultati na domaćim sportskim takmičenjima vrednuju se kroz uspjeh sportske organizacije na nacionalnom prvenstvu i nacionalnom kupu.
Član 3
Međunarodna tradicija sporta vrednuje se kroz sljedeće kriterijume:
   - postojanje olimpijskog ili paraolimpijskog statusa sporta;
   - članstvo nacionalnog sportskog saveza u zvaničnoj svjetskoj federaciji;
   - članstvo nacionalnog sportskog saveza u zvaničnoj evropskoj federaciji;
   - da li je svjetska federacija ili evropska federacija, čiji je član nacionalni sportski savez određenog sporta, priznata od strane MOK-a;
   - dužina trajanja olimpijskog ili paraolimpijskog statusa sporta;
   - dužina trajanja članstva nacionalnog sportskog saveza u zvaničnoj svjetskoj federaciji; i
   - dužina trajanja članstva nacionalnog sportskog saveza u zvaničnoj evropskoj federaciji.
Član 4
Nacionalna tradicija sporta vrednuje se kroz sljedeće kriterijume:
   - da li postoji nacionalni sportski savez u određenoj vrsti sporta;
   - godine postojanja nacionalnog sportskog saveza;
   - broj registrovanih klubova u nacionalnom sportskom savezu;
   - broj uzrasnih kategorija u nacionalnom sportskom savezu; i
   - broj klubova sa tradicijom dužom od 20 godina.
Član 5
Globalna popularnost i zastupljenost sporta vrednuje se kroz sljedeće kriterijume:
   - godine postojanja zvanične međunarodne federacije;
   - broj članova u zvaničnoj međunarodnoj federaciji; i
   - broj takmičenja koje organizuje zvanična međunarodna federacija.
Član 6
Teritorijalna zastupljenost sporta u Crnoj Gori vrednuje se kroz sljedeće kriterijume:
   - broj opština u kojima registrovani sportski klubovi iste vrste sporta imaju sjedište; i
   - broj registrovanih sportista u opštini, opštini u okviru Glavnog grada, Glavnom gradu i Prijestonici.
Član 7
Društveni značaj, odnosno promocija Crne Gore kroz određeni sport vrednuje se kroz sljedeće kriterijume:
   - zastupljenost vrste sporta u programu fizičkog vaspitanja i obrazovanja u osnovnoj ili srednjoj školi;
   - zastupljenost sistema takmičenja za lica sa invaliditetom ili smetnjama u razvoju;
   - finansijska samostalnost nacionalnog sportskog saveza na nacionalnom nivou;
   - mogućnost masovnog uključivanja u sport;
   - javnost rada i dostupnost informacija nacionalnog sportskog saveza; i
   - procentualna zastupljenost žena u sportu.
Član 8
Vrednovanje kriterijuma iz čl. 2 do 7 ovog pravilnika dato je u Prilogu 1 koji je sastavni dio ovog pravilnika.
Član 9
Na osnovu kriterijuma iz čl. 2 do 7 ovog pravilnika, formira se lista sportova i utvrđuje broj bodova koji određeni sport svrstava u jednu od kategorija sportova u Crnoj Gori.
Kategorizacija sportova koji su na programu Olimpijskih i Paraolimpijskih igara se vrši na sljedeći način:
   - u I kategoriji nalazi se ukupno šest sportova, sa liste iz stava 1 ovog člana sa najvećim brojem bodova, od kojih je jedan pojedinačni sport;
   - u II kategoriji nalazi se narednih šest sportova sa liste iz stava 1 ovog člana sa najvećim brojem bodova; i
   - u III kategoriji nalaze se ostali sportovi sa liste iz stava 1 ovog člana koji su na programu Olimpijskih i Paraolimpijskih igara.
Kategorizacija sportova koji nijesu na programu Olimpijskih igara ali su priznati od strane MOK-a vrši se na sljedeći način:
   u I kategoriji nalaze se četiri sporta sa liste iz stava 1 ovog člana, sa najvećim brojem bodova; i
   u II kategoriji nalaze se ostali sportovi sa liste iz stava 1 ovog člana koji nijesu na programu Olimpijskih igara, ali su priznati od strane MOK-a.
U slučaju da više sportova ima isti broj bodova, prednost ima sport koji je ostvario veći broj bodova po kriterijumu iz člana 4 stav 1 alineja 2 ovog pravilnika.
Sportovi čiji su učesnici kroz kvalifikacionu normu ostavrili pravo učešća na zimskim i ljetnjim Olimpijskim igrama, razvrstavaju se u I i II kategoriju sportova iz stava 2 ovog člana.
Član 10
Sportovi koji se pojave kao novi nakon donošenja akta o kategorizaciji sportova, a svojom organizacijom i aktivnostima ispunjavaju kriterijume iz čl. 2 do 7 ovog pravilnika, smatraće se da se nalaze u III kategoriji sportova koji su na programu Olimpijskih i Paraolimpijskih igara, odnosno u II kategoriji sportova koji nijesu na programu Olimpijskih igara, ali su priznati od strane MOK-a, do donošenja novog akta.
Član 11
Nacionalni sportski savezi koji predstavljaju vrste sporta koja se kategoriše, dužni su da Crnogorskom olimpijskom komitetu dostave podatke koji su neophodni za kategorizaciju, u roku od 30 dana od dana stupanja na snagu ovog pravilnika.
Ako u određenoj vrsti sporta ne postoji nacionalni sportski savez, podatke neophodne za kategorizaciju, Crnogorskom olimpijskom komitetu dostavljaju sportski klubovi iste vrste sporta, koji su upisani u Registar sportskih organizacija.
Ako nacionalni sportski savez, odnosno sportski klubovi ne postupe u smislu st. 1 i 2 ovog člana, sport koji predstavljaju neće biti vrednovan u postupku kategorizacije sportova.
Član 12
Za donošenje prvog akta o kategorizaciji sportova u skladu sa Zakonom i ovim pravilnikom, rezultati ostvareni na takmičenjima iz člana 2 ovog pravilnika vrednuju se za period od 3. juna 2006. godine.
Za svaki naredni akt o kategorizaciji sportova u skladu sa Zakonom i ovim pravilnikom rezultati ostvareni na takmičenjima iz člana 2 ovog pravilnika vrednuju se za period između dvije kategorizacije.
Član 13
Ovaj pravilnik stupa na snagu narednog dana od dana objavljivanja u "Službenom listu Crne Gore".

Pravni ekspert doo, Podgorica |